རང་སེམས་འདི་སྟོང་པ་ཡིན་ཟེར།།བདག་འཛིན་ལ་ཇི་ལྟར་རྒོལ་ཡང་།།ཆགས་ཞེན་གྱི་དཔུང་ཚོགས་འཐུག་པས།།ཉོན་མོངས་ལ་ཉུང་རྒྱུ་མི་འདུག།གཉེན་པོ་ཞེས་བཟང་ཕྱོགས་ཡོན་ཏན།།སྤང་བྱ་ཞེས་ཉེས་སྐྱོན་རྣམ་གྲངས།།འདི་ལྟར་ཞེས་གྲངས་ཀ་བརྩིས་ཀྱང་།།སེམས་རིག་ལ་ཡག་བཙོག་མེད་དུས།།དབྱེ་འབྱེད་ཀྱི་བློ་དེ་འཁྲུལ་འདུག།དོན་དམ་ཞེས་ཁ་ཡིས་བཤད་ཅིང་།།ཀུན་རྫོབ་ཅེས་སེམས་ཀྱིས་བཟུང་ནས།།སྣང་སྟོང་གཉིས་ལོགས་སུ་ཕྱེས་ཏེ།།འགྲེལ་བཤད་ལ་པོད་ཏི་བྱས་ཀྱང་།།སྟོང་གཟུགས་ཀྱི་གོ་བ་མེད་ན།།བཤད་པ་རྣམས་ཆུ་ཡི་ལྦུ་བ།